

Pranešimas žiniasklaidai

2021 m. kovo mėn. 2 d.

**Šiaulių bankas skiria 5,5 mln. eurų naujo MTEPI centro Visoriuose statybai**

**Šiaulių bankas suteikė 5,5 mln. eurų finansavimą Visorių informacinių technologijų parke įsikursiančio mokslinių tyrimų, eksperimentinės plėtros ir inovacijų (MTEPI) centro statyboms.**

Naujo MTEPI centro statybas Všį Visorių informacinių technologijų parkas įgyvendins projekto „Ateities technologijų skaitmeninio inovacijų centro plėtra“ vykdymo metu.

Bendra naujo MTEPI centro statybų projekto vertė – apie 8,5 mln. eurų, iš kurių Šiaulių banko suteikiama kredito suma siekia 5,5 mln. eurų. Projektas taip pat iš dalies yra finansuojamas Europos regioninės plėtros fondo lėšomis pagal priemonę Nr. 01.2.1-LVPA-K-857 „Skaitmeninių inovacijų centrai“. Iš ES fondų centro statyboms skirta apie 2,25 mln. eurų, o Visorių informacinių technologijų parkas ir projekte dalyvaujančios įmonės skyrė 0,75 mln. eurų.

„Lietuvos ūkio plėtra ir konkurencingumas pasaulio rinkose neįmanomas be spartaus skaitmeninių ir aukštųjų technologijų proveržio. Jam turime visas galimybes – mokslinį potencialą, pasaulinėse rinkose įsitvirtinančias technologijų bendroves, perspektyvią ir augančią startuolių ekosistemą. Džiaugiamės, kad finansuodami strategiškai svarbios MTEPI infrastruktūros plėtrą, prisidedame prie Lietuvos skaitmeninių ir aukštųjų technologijų progreso“, - teigė Šiaulių banko administracijos vadovas Vytautas Sinius.

Pasak Visorių informacinių technologijų parko plėtros vadovo Edmundo Žvirblio, naujasis MTEPI centras bus labiausiai aktualus skaitmeninių inovacijų ir aukštųjų technologijų kūrėjams ir diegėjams, nes jie centre galės užsisakyti ir atlikti reikalingas konsultacijas, tyrimus, gauti skaitmeninių ir technologijų inovacijų modelių kūrimui reikalingas žinias, išbandyti prototipus. Be to, naujasis centras smulkiam ir vidutiniam verslui pagerins MTEPI paslaugų ir infrastruktūros prieinamumą Vilniaus mieste.

Planuojama pastatyti apie 7000 kv. m pastatą, kuriame įskurs MTEPI paskirties patalpos, kurių labai trūksta Vilniaus mieste: laboratorijos, padidintos švaros patalpos, testavimo ir bandymų patalpos, prototipų kūrimo patalpos, kuriomis galės naudotis fotonikos, lazerinių ir optinių technologijų, kosmoso sektorių įmonės.

„MTEPI centre bus atliekami technologijų kūrimo tyrimai, eksperimentinė plėtra ir skaitmeninimo paslaugos fotonikos, lazerinių ir optinių technologijų, kosmoso, IT, leidybos technologijų, žemės ūkio, maisto pramonės, inžinerijos, medicinos, energetikos ir kitose srityse. Veiklos apims maketo/modelio kūrimo ir testavimo, bandymų imituojant realias sąlygas, prototipų kūrimo ir demonstravimo, prototipų bandymų mokslinių ir eksperimentinių veiklų etapus“, - pasakojo E. Žvirblis.

Iš viso naujajame MTEPI centre ketinama sukurti iki 200 aukštos kvalifikacijos darbo vietų. Planuojama statybų pradžia – 2021 m. kovo mėn., o statybas ketinama baigti kitų metų vasarį.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Apie Šiaulių banką**

1992 m. įsteigtas AB Šiaulių bankas – didžiausias lietuviško kapitalo bankas, stabiliai ir nuosekliai augantis finansinis partneris, ypatingą dėmesį skiriantis verslo finansavimo ir vartojimo finansavimo sprendimams. Šiaulių bankas klientus aptarnauja 59 klientų aptarnavimo padaliniuose 37 Lietuvos miestuose. Banko akcijos įtrauktos į NASDAQ biržos Baltijos Oficialųjį prekybos sąrašą.

**Apie Visorių informacinių technologijų parką**

Visorių informacinių technologijų parkas – tai aukštųjų technologijų įmonių branduolys, veikiantis jau devynioliktus metus. Visoriuose siekiama sukurti palankią infrastruktūrą inovacinių ir technologinių įmonių steigimui ir augimui, sudaryti prielaidas naujų technologijų kūrimui ir mokslo rezultatų komercializacijai, sukurti sąlygas technologijų verslo, mokslo bei studijų integracijai.

**Daugiau informacijos:**

Monika Rožytė, Šiaulių banko komunikacijos specialistė, [monika.rozyte@sb.lt](mailto:monika.rozyte@sb.lt), tel. +370 686 79234.

Edmundas Žvirblis, Visorių informacinių technologijų parko plėtros vadovas, [edmundas@vitp.lt](mailto:edmundas@vitp.lt), +370 686 55422